
DÔVODOVÁ SPRÁVA – SÚHRN FAKTOV A ZISTENÍ
Táto správa o vykonávaní má jasnú ambíciu: stanoviť aktívnu podporu zamestnanosti mladých ľudí za politickú prioritu v jadre programu EÚ a vnútroštátnych politík. Záruka pre mladých ľudí predstavuje silný politický záväzok, prísľub ponúknuť každému mladému človeku vo veku do 30 rokov kvalitné zamestnanie, možnosť ďalšieho vzdelávania, učňovskej prípravy alebo stáže do štyroch mesiacov od straty zamestnania alebo ukončenia vzdelávania. Tento záväzok, ktorý Európska únia prijala v roku 2013 a obnovila v roku 2020, posilňuje jej dôveryhodnosť u mladých ľudí.
Výsledky sú hmatateľné. Hoci tieto údaje nemožno pripísať len vykonávaniu záruky pre mladých ľudí, nezamestnanosť mladých ľudí v EÚ klesla za desaťročie takmer o desať percentuálnych bodov. Systémy záruky pre mladých ľudí využilo viac ako 60 miliónov mladých ľudí a posilnenie tohto nástroja viedlo k inštitucionálnym reformám v členských štátoch. Atraktívnosť tejto politiky presahuje aj naše hranice, pričom systémy záruky pre mladých ľudí sa už vyvíjajú v susedných krajinách, najmä na západnom Balkáne. Tieto úspechy by však nemali zatieniť skutočnosť, že nezamestnanosť mladých ľudí je stále takmer trikrát vyššia ako nezamestnanosť celkovej populácie a klesajúci trend v posledných troch rokoch stagnuje. Situácia niektorých mladých ľudí je naďalej naliehavá.
Počet mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (ďalej len „NEET“), je v niektorých členských štátoch stále znepokojujúco vysoký. Tento jav viac postihuje ženy, Rómov, mladých ľudí so zdravotným postihnutím a iné zraniteľné skupiny. Poukazuje na neprimeranosť univerzálneho prístupu a zdôrazňuje potrebu cieleného, územného a inkluzívneho vykonávania záruky pre mladých ľudí. Začlenenie týchto mladých ľudí do pracovného procesu je nielen sociálnou nevyhnutnosťou, ale aj strategickou reakciou na nedostatok pracovnej sily a zručností, ktorý brzdí naše hospodárstva.
Aby bolo možné konať účinne, treba presne pochopiť cieľové skupiny. Hlavnou prekážkou je nedostatok podrobných údajov o profiloch osôb NEET. Dôkladné mapovanie podskupín osôb NEET a ich charakteristík je nevyhnutné na vypracovanie vhodných opatrení. Do navrhovania opatrení, ktoré sú určené pre mladých ľudí, sa musia zapojiť aj dotknutí mladí ľudia. Žiadna politika začleňovania nemôže uspieť bez aktívnej účasti príjemcov.
Hodnotenie vykonávania posilnenej záruky pre mladých ľudí poukazuje na nepopierateľnú politickú ambíciu a veľkú zodpovednosť členských štátov, ale aj na obmedzenia, ktoré sa vyskytli pri jej uplatňovaní v praxi. Neexistuje jednotný model, ale viacero modelov, ktoré odrážajú inštitucionálne tradície a realitu na trhu práce členských štátov. Niektoré začlenili záruku pre mladých ľudí do svojich existujúcich systémov, zatiaľ čo iné vytvorili osobitné modely. Niektoré členské štáty majú centralizované riadenie na vnútroštátnej úrovni, zatiaľ čo iné ho preniesli na miestnu úroveň. Niektoré uprednostňujú prístup „zamestnanosť na prvom mieste“, zatiaľ čo iné sa zameriavajú na odbornú prípravu.
Táto rozmanitosť je cenným prínosom. Nemôže však byť dôvodom veľkých rozdielov vo výkonnosti pri vykonávaní záruky pre mladých ľudí. Ukazovatele priameho monitorovania na úrovni EÚ ukazujú kontrastnú realitu. Priveľa mladých ľudí nedostane ponuku do štyroch mesiacov a veľmi málo z nich si nájde trvalé zamestnanie. Pokiaľ ide o množstvo a kvalitu zozbieraných údajov, výrazne chýbajú ukazovatele následného vývoja. Administratívna alebo právna neschopnosť určitých služieb vymieňať si informácie a monitorovať pokrok je štrukturálnou prekážkou, ktorú treba prekonať. Zlepšenie systémov monitorovania a hodnotenia v členských štátoch sa musí stať politickou prioritou.
Ešte znepokojujúcejšie je, že väčšina osôb NEET, najmä tých, ktorí sú najviac vzdialení od trhu práce, zostáva mimo systémov záruky pre mladých ľudí. Mladí ľudia, ktorí sú nie sú aktívni, žijú vo vidieckych alebo marginalizovaných oblastiach a nie sú zaregistrovaní vo verejných službách zamestnanosti, sú mimo dosahu inštitucionálneho radaru. Orgánom zodpovedným za vykonávanie často chýbajú ľudské a finančné zdroje na oslovenie týchto skupín. V dôsledku toho sú osoby, ktoré najviac potrebujú podporu, práve tými, ktorí ju dostávajú najmenej. Táto situácia je politicky neprijateľná. Je naliehavo potrebné posilniť administratívne a ľudské zdroje, ktoré sa špecializujú na podporu zamestnanosti mladých ľudí primeranú výzvam, ktorým čelia.
Informovanosť je vo všeobecnosti nízka. Vo viacerých členských štátoch je záruka pre mladých ľudí začlenená do širších systémov zameraných všeobecnejšie na mladých ľudí alebo zamestnanosť celej populácie až do takej miery, že sa stáva neviditeľnou. Niektorí príjemcovia si dokonca ani neuvedomujú, že sa zúčastňujú na systéme záruky pre mladých ľudí. Politika, ktorá nie je identifikovaná ani pochopená, však stráca svoju účinnosť a legitimitu.
Prevencia sa musí stať ústredným pilierom. Záruka pre mladých ľudí nemôže fungovať ako izolovaná politika, ktorá zasahuje len na konci reťazca. Riešenie problému predčasného ukončenia školskej dochádzky, podpora žiakov v ťažkostiach a poskytovanie podpory po umiestnení sú nevyhnutné na to, aby sa zabránilo opakovanému návratu do postavenia NEET. Udržateľné začlenenie si vyžaduje nepretržitý, integrovaný a konzistentný prístup.
Rovnako dôležitá je aj prípravná fáza. Mnohí zraniteľní mladí ľudia nie sú okamžite pripravení vstúpiť na trh práce. Potrebujú individualizované poradenstvo, psychosociálnu podporu a odbornú prípravu v oblasti základných zručností. Táto podpora musí riešiť základné príčiny sociálneho vylúčenia pred tým, ako sa osoby NEET budú môcť opäť začleniť. Aktívne začleňovanie najviac marginalizovaných mladých ľudí sa musí stať najvyššou prioritou posilnenej záruky pre mladých ľudí.
V tejto súvislosti je strategickou pákou potvrdzovanie zručností získaných v informálnom alebo neformálnom prostredí. Mnohí mladí ľudia majú zručnosti, ktoré nadobudli vo svojom rodinnom, komunitnom alebo sociálnom prostredí, ale tieto zručnosti nie sú oficiálne uznané. Potvrdzovanie týchto zručností môže odstrániť prekážky zamestnania a podporiť miestne talenty.
Príprava sa týka aj inštitúcií. Verejným službám zamestnanosti a partnerským organizáciám často chýbajú kvalifikovaní zamestnanci na riešenie najzložitejších situácií. Z toho vyplýva myšlienka rozšírenia záruky pre mladých ľudí na osoby vo veku 25 – 29 rokov, čo je politicky relevantné, pretože prechod do zamestnania je dlhší a nestabilnejší. Bez dodatočných zdrojov však toto rozšírenie oslabuje úsilie a neposkytuje primeranú podporu tejto novej vekovej skupine. Skutočne individualizovaný prístup si vyžaduje viac zdrojov. V opačnom prípade bude štandardizované zovšeobecnenie služieb v konečnom dôsledku nákladnejšie z dôvodu obmedzenej účinnosti pri znižovaní nerovností a dlhodobej integrácii osôb NEET.
Musí sa dôkladne zvážiť opätovné vyváženie navrhovaných ponúk. Hoci uprednostňovanie zamestnania je pochopiteľné vzhľadom na finančnú naliehavosť, ktorej čelia mladí ľudia, dotované pracovné miesta nie vždy zaručujú dlhodobú integráciu. Častý návrat do neistej situácie je jasným dôkazom. Výber najvhodnejšej ponuky pre každý individuálny profil alebo kombinácia vzdelávania, učňovskej prípravy, stáží a zamestnania by mohli priniesť spoľahlivejšie a udržateľnejšie výsledky.
Novú kategóriu ponúk v rámci systému záruky pre mladých ľudí by mohli predstavovať dobrovoľnícke činnosti. Niektorým mladým ľuďom môže dobrovoľníctvo poskytnúť flexibilný rámec na rozvoj zručností, obnovenie sociálnych väzieb a prípravu na zamestnanie. Tieto nové možnosti však musia byť spojené s dodatočným financovaním, aby sa neoslabili existujúce systémy.
Ústrednou otázkou zostáva kvalita ponúk. Zosúladenie posilnenej záruky pre mladých ľudí s európskymi rámcami kvality a Európskym pilierom sociálnych práv nestačí na to, aby prinieslo skutočnú zmenu pre príjemcov. Otvorená metóda koordinácie na úrovni EÚ by mohla umožniť štruktúrovanú výmenu osvedčených postupov, ako aj harmonizáciu hodnotiacich kritérií a prísnejšie monitorovanie kvality umiestnení.
Úspech záruky pre mladých ľudí závisí aj od silných partnerstiev medzi ministerstvami, verejnými službami zamestnanosti, vzdelávacími službami, poskytovateľmi odbornej prípravy, sociálnymi partnermi, národnými radami mládeže, mimovládnymi organizáciami a miestnymi orgánmi. Prístup založený na spolupráci umožňuje vytvorenie integrovanej podpornej siete a pomáha obnoviť dôveru mladých ľudí, ktorí sú najviac vzdialení od trhu práce.
Musia sa posilniť aj synergie s Európskou zárukou pre deti, aby sa zabezpečila kontinuita podpory pre vekovú skupinu 15 – 18 rokov a predchádzalo sa zakoreňovaniu zraniteľností. Komplexnejší prístup k iným stratégiám EÚ v oblasti začleňovania, ako je strategický rámec EÚ pre Rómov alebo stratégie Únie rovnosti, by posilnil opatrenia v prospech mladých ľudí bez ohľadu na ich situáciu.
Bez primeraných finančných zdrojov nie je možné realizovať žiadnu politickú ambíciu. Vďaka priamemu prepojeniu s ESF+ a osobitnému rozpočtovému balíku vo výške 12,5 % vo viacročnom finančnom rámci na roky 2021 – 2027 sa dosiahol významný pokrok. Ťažkosti s čerpaním finančných prostriedkov v niektorých členských štátoch a zrušenie vyčlenených rozpočtových prostriedkov v navrhovanom viacročnom finančnom rámci na roky 2028 – 2034 však predstavujú skutočné riziko pre udržateľnosť a účinnosť financovania záruky pre mladých ľudí.
Vzhľadom na stále nerovnomerné výsledky vykonávania a pretrvávajúce rozdiely medzi členskými štátmi je potrebný politický tlak na podporu prechodu mladých ľudí na trh práce. Ak miera nezamestnanosti mladých ľudí a miera osôb NEET prekročí priemer EÚ, Komisia musí prijať záväzné rozhodnutia. Cieľom nie je penalizovať príslušné členské štáty, ale požadovať jasné plány zlepšenia na posilnenie administratívnej kapacity, zlepšenie pokrytia cieľových skupín, najmä tých, ktoré sú najťažšie dosiahnuteľné, vypracovanie ambicióznych stratégií na zvyšovanie informovanosti, zlepšenie kvality ponúk a vytvorenie spoľahlivých systémov zberu údajov. Konečným cieľom je zlepšiť vzostupnú sociálnu konvergenciu v Európskej únii a poskytnúť praktické riešenia pre mladých ľudí.
Záruka pre mladých ľudí musí naplniť svoje ambície a stať sa: dôveryhodným prísľubom začlenenia, samostatnosti a dôstojnosti pre všetkých mladých ľudí.

[bookmark: _Toc224219883]NÁVRH UZNESENIA EURÓPSKEHO PARLAMENTU
o vykonávaní odporúčania Rady z 30. októbra 2020 o moste k pracovným miestam – posilnení záruky pre mladých ľudí, a ktorým sa nahrádza odporúčanie Rady z 22. apríla 2013 o zavedení záruky pre mladých ľudí
(2025/2184(INI))
Európsky parlament,
–	so zreteľom na odporúčanie Rady z 30. októbra 2020 o moste k pracovným miestam – posilnení záruky pre mladých ľudí, a ktorým sa nahrádza odporúčanie Rady z 22. apríla 2013 o zavedení záruky pre mladých ľudí[footnoteRef:1], [1:  Ú. v. EÚ C 372, 4.11.2020, s. 1.] 

–	so zreteľom na článok 3 ods. 3 Zmluvy o Európskej únii a články 145, 147, 149, 165, 288 a 292 Zmluvy o fungovaní Európskej únie,
–	so zreteľom na Chartu základných práv Európskej únie, najmä na jej články 14, 15, 21 a 31,
–	so zreteľom na Európsky pilier sociálnych práv vyhlásený a podpísaný Radou, Parlamentom a Komisiou 17. novembra 2017, najmä na jeho zásady 1, 3 a 4,
–	so zreteľom na odporúčanie Rady z 22. apríla 2013 o zavedení záruky pre mladých ľudí[footnoteRef:2], [2:  Ú. v. EÚ C 120, 26.4.2013, s. 1.] 

–	so zreteľom na oznámenie Komisie zo 7. októbra 2020 s názvom Únia rovnosti: strategický rámec EÚ pre rovnosť, začleňovanie a účasť Rómov (COM(2020) 620),
–	so zreteľom na odporúčanie Rady (EÚ) 2021/1004 zo 14. júna 2021, ktorým sa zriaďuje Európska záruka pre deti[footnoteRef:3], [3:  Ú. v. EÚ L 223, 22.6.2021, s. 14, ELI: http://data.europa.eu/eli/reco/2021/1004/oj.] 

–	so zreteľom na rámec európskeho semestra a odporúčania pre jednotlivé krajiny,
–	so zreteľom na rámec Výboru pre zamestnanosť (EMCO) pre monitorovanie a podávanie správ o záruke pre mladých ľudí vrátane ukazovateľov priameho monitorovania, ukazovateľov následného vývoja a kľúčových správ používaných pri mnohostrannom dohľade nad jej vykonávaním,
–	so zreteľom na ukazovatele Eurostatu týkajúce sa nezamestnanosti mladých ľudí a mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET),
–	so zreteľom na monitorovacie správy Komisie a zber údajov o vykonávaní záruky pre mladých ľudí,
–	so zreteľom na nariadenie Európskeho parlamentu a Rady (EÚ) 2021/1057 z 24. júna 2021, ktorým sa zriaďuje Európsky sociálny fond plus (ESF+) a zrušuje nariadenie (EÚ) č. 1296/2013[footnoteRef:4], [4:  Ú. v. EÚ L 231, 30.6.2021, s. 21, ELI: http://data.europa.eu/eli/reg/2021/1057/oj.] 

–	so zreteľom na odporúčanie Rady z 15. marca 2018 o európskom rámci pre kvalitnú a účinnú učňovskú prípravu[footnoteRef:5], [5:  Ú. v. EÚ C 153, 2.5.2018, s. 1.] 

–	so zreteľom na odporúčanie Rady z 10. marca 2014 o rámci kvality pre stáže[footnoteRef:6], [6:  Ú. v. EÚ C 88, 27.3.2014, s. 1.] 

–	so zreteľom na odporúčanie Rady z 24. novembra 2020 týkajúce sa odborného vzdelávania a prípravy (OVP) pre udržateľnú konkurencieschopnosť, sociálnu spravodlivosť a odolnosť[footnoteRef:7], [7:  Ú. v. EÚ C 417, 2.12.2020, s. 1.] 

–	so zreteľom na odporúčanie Rady z 20. decembra 2012 o potvrdzovaní neformálneho vzdelávania a informálneho učenia sa[footnoteRef:8], [8:  Ú. v. EÚ C 398, 22.12.2012, s. 1.] 

–	so zreteľom na osobitnú správu Európskeho dvora audítorov č. 3/2015 z 24. marca 2015 s názvom Záruka EÚ pre mladých ľudí: prijali sa prvé kroky, ale vykonávanie čelí rizikám, a na jeho osobitnú správu č. 5/2017 zo 4. apríla 2017 s názvom Nezamestnanosť mladých ľudí – majú na ňu politiky EÚ vplyv?,
–	so zreteľom na posúdenie vykonávania na európskej úrovni z 18. decembra 2025 s názvom The implementation of the reinforced Youth Guarantee – Trends in EU Member States, impact, EU funding and governance (Vykonávanie posilnenej záruky pre mladých ľudí – trendy v členských štátoch EÚ, vplyv, financovanie a riadenie zo strany EÚ), ktoré uverejnila Výskumná služba Európskeho parlamentu,
–	so zreteľom na svoje uznesenie z 8. októbra 2020 o záruke pre mladých ľudí[footnoteRef:9], [9:  Ú. v. EÚ C 395, 29.9.2021, s. 101.] 

–	so zreteľom na článok 55 rokovacieho poriadku,
–	so zreteľom na stanovisko Výboru pre kultúru a vzdelávanie,
–	so zreteľom na správu Výboru pre zamestnanosť a sociálne veci (A10‑0000/2026),
A.	keďže posilnená záruka pre mladých ľudí predstavuje záväzok všetkých členských štátov voči mladým ľuďom vo veku do 30 rokov ponúknuť im príležitosti na kvalitné zamestnanie, ďalšie vzdelávanie, učňovskú prípravu alebo stáž do štyroch mesiacov od straty zamestnania alebo ukončenia vzdelávania;
B.	keďže je ťažké stanoviť priamu príčinnú súvislosť medzi vykonávaním posilnenej záruky pre mladých ľudí a pozorovanými výsledkami, pokiaľ ide o zníženie miery osôb NEET a nezamestnanosti mladých ľudí;
Trendy vo vykonávaní záruky pre mladých ľudí
1.	víta vysokú výkonnosť trhov práce v EÚ a historicky nízku mieru nezamestnanosti; vyjadruje však poľutovanie nad tým, že tento trend nemá väčší vplyv na mladých ľudí, ktorých miera nezamestnanosti sa pohybuje na úrovni približne 15 %, čo je stále takmer trikrát viac ako miera nezamestnanosti celkovej populácie;
2.	víta klesajúci trend miery mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (ďalej len „NEET“), v EÚ od zavedenia záruky pre mladých ľudí, ktorá v roku 2024 klesla na 11,1 %; všíma si však rozdiely medzi členskými štátmi, pričom niektoré už dosiahli cieľ do roku 2030 a iné stále vykazujú znepokojivo vysoký počet osôb NEET;
3.	zdôrazňuje, že ukazovatele priameho monitorovania záruky pre mladých ľudí naznačujú významné a pretrvávajúce výzvy pri zavádzaní a realizácii systémov záruky pre mladých ľudí; zdôrazňuje najmä, že v roku 2024 zostala viac ako polovica účastníkov (54 %) v prípravnej fáze dlhšie ako štyri mesiace a že pozitívne a včasné ukončenie prípravnej fázy predstavovalo menej ako polovicu prípadov (45,1 %);
4.	zdôrazňuje, že ukazovatele následného vývoja trpia nedostatkom údajov a metodickými nedostatkami vo viacerých členských štátoch;
5.	zdôrazňuje, že niektorí mladí ľudia sú v mimoriadne zraniteľnej sociálnej situácii a čelia vyššiemu riziku nezamestnanosti, ako aj štrukturálnym prekážkam v prístupe k odbornej príprave a rozvoju zručností;
6.	zdôrazňuje, že začlenenie iniciatívy na podporu zamestnanosti mladých ľudí (YEI) do ESF+ viedlo k záväzku prideliť 12,5 % z ESF+ na opatrenia a reformy podporujúce zamestnanosť mladých ľudí, odborné vzdelávanie a prechod zo školy do práce pre členské štáty s mierou osôb NEET vyššou ako priemer EÚ; vyjadruje hlboké poľutovanie nad tým, že tieto pridelené prostriedky, ako dedičstvo iniciatívy na podporu zamestnanosti mladých ľudí, nie sú zahrnuté v návrhu viacročného finančného rámca (VFR) Komisie na roky 2028 – 2034;
Vplyv posilnenej záruky pre mladých ľudí
7.	uznáva, že posilnená záruka pre mladých ľudí pôsobí ako katalyzátor inštitucionálnych reforiem a politických inovácií vo všetkých členských štátoch a podnietila aj úvahy o reorganizácii aktívnych politík trhu práce pre mladých ľudí;
8.	zdôrazňuje, že vplyv posilnenej záruky pre mladých ľudí je v jednotlivých členských štátoch nerovnomerný, pokiaľ ide o jej vykonávanie a konkrétne prvky posilnenia;
9.	vyjadruje poľutovanie nad tým, že informovanosť o systémoch posilnenej záruky pre mladých ľudí je medzi mladými ľuďmi a do určitej miery aj medzi orgánmi, ktoré nie sú priamo zodpovedné za tieto systémy alebo otázky zamestnanosti, naďalej nízka;
10.	konštatuje, že osveta zostáva jednou z hlavných prekážok vykonávania posilnenej záruky pre mladých ľudí; vyjadruje poľutovanie nad tým, že opatrenia sú prevažne pasívne a opierajú sa len o osoby NEET, ktoré sú registrované vo verejných službách zamestnanosti (VSZ);
11.	vyjadruje znepokojenie nad spravodlivosťou systémov posilnenej záruky pre mladých ľudí, pokiaľ ide o ich schopnosť osloviť zraniteľné a neaktívne skupiny, najmä vo vzdialených oblastiach, ako sú rómske komunity;
12.	vyjadruje znepokojenie nad pozorovaným trendom prechodu od personalizovaných k všeobecným službám v rámci systémov posilnenej záruky pre mladých ľudí;
13.	konštatuje, že napriek dôrazu na zosúladenie kritérií kvality s rámcami EÚ sa kvalita ponúk od zavedenia posilnenej záruky pre mladých ľudí zlepšila len vo veľmi obmedzenej miere;
14.	domnieva sa, že sa ešte v plnej miere nedosiahli ciele posilnenej záruky pre mladých ľudí a je potrebné ďalšie zlepšenie, aby sa preklenula priepasť medzi ambíciami tohto nástroja a jeho praktickým vykonávaním;
Odporúčania
15.	vyzýva členské štáty, aby zabezpečili cielené zlepšenia osobitných administratívnych kapacít verejných služieb zamestnanosti a iných vnútroštátnych subjektov zodpovedných za vykonávanie posilnenej záruky pre mladých ľudí;
16.	vyzýva Komisiu a členské štáty, aby poskytli komplexnú podporu na riešenie zložitých prekážok, ktorým čelia osoby NEET, s cieľom zaoberať sa najprv základnými príčinami sociálneho vylúčenia pred riešením situácie v oblasti zamestnanosti osôb NEET;
17.	zdôrazňuje, že prístup založený na spolupráci je nevyhnutný na zabezpečenie úspešného vykonávania posilnenej záruky pre mladých ľudí; vyzýva členské štáty, aby posilnili spoluprácu medzi ministerstvami, verejnými službami zamestnanosti, sociálnymi partnermi, aktérmi na trhu práce, národnými radami mládeže a občianskou spoločnosťou na ústrednej a miestnej úrovni s cieľom zabezpečiť, aby všetky subjekty pôsobili v rámci integrovanej siete služieb pre osoby NEET;
18.	vyzýva Komisiu a členské štáty, aby do systémov posilnenej záruky pre mladých ľudí zahrnuli súbor preventívnych opatrení zameraných na problém predčasného ukončovania školskej dochádzky s cieľom zabrániť jeho neskorším vplyvom na životy mladých ľudí;
19.	vyzýva členské štáty, aby posilnili svoju ponuku odborného vzdelávania a prípravy a zmodernizovali systémy celoživotného vzdelávania, najmä preskúmaním možností individuálnych účtov odbornej prípravy alebo fondov odbornej prípravy v súlade s vnútroštátnymi modelmi;
20.	požaduje väčšiu synergiu medzi nástrojmi záruky pre mladých ľudí a záruky pre deti na úrovni EÚ aj na vnútroštátnej úrovni, najmä s cieľom poskytovať nepretržitú podporu deťom v núdzi vo veku od 15 do 18 rokov a keď sa stanú mladými dospelými; zdôrazňuje, že cieľom tohto integrovaného prístupu musí byť predchádzanie fenoménu tzv. priepasti v starostlivosti;
21.	vyzýva členské štáty, aby posilnili osvetové opatrenia zamerané na osoby NEET na vnútroštátnej a miestnej úrovni a aby aktiváciu tejto skupiny pri vykonávaní posilnenej záruky pre mladých ľudí považovali za najvyššiu prioritu;
22.	vyzýva členské štáty, aby v súlade s odporúčaním Rady z roku 2012 posilnili svoje systémy potvrdzovania neformálneho vzdelávania a informálneho učenia sa; nabáda na prispôsobenie týchto systémov tak, aby sa dostali k zraniteľným osobám NEET, a to posilnením kapacít osôb zodpovedných za potvrdzovanie alebo ponukou osobitných opatrení, pričom sa zabezpečí kvalita týchto postupov;
23.	vyzýva členské štáty, aby znovu vyvážili ponuky poskytované v rámci systémov posilnenej záruky pre mladých ľudí v prospech rozvoja zručností a znížili využívanie zamestnanosti a dotovaných pracovných miest ako štandardného opatrenia;
24.	odporúča vytvorenie piatej zložky pre systémy posilnenej záruky pre mladých ľudí so zameraním na príležitosti dobrovoľníctva; zdôrazňuje, že dobrovoľníctvo má potenciál zlepšiť zručnosti a zamestnateľnosť osôb NEET a flexibilnejšie sa prispôsobiť potrebám zraniteľných mladých ľudí;
25.	vyzýva Komisiu, aby zaviedla otvorenú metódu koordinácie kvality ponúk posilnenej záruky pre mladých ľudí;
26.	vyzýva Komisiu a členské štáty, aby v budúcom VFR pridelili primerané finančné prostriedky na posilnenú záruku pre mladých ľudí, najmä zachovaním vyčlenených prostriedkov z fondov EÚ;
27.	naliehavo vyzýva členské štáty, aby výrazne posilnili svoje systémy monitorovania vykonávania posilnenej záruky pre mladých ľudí, pokiaľ ide o kvalitu a úplnosť zozbieraných údajov;
28.	konštatuje, že výsledky vykonávania posilnenej záruky pre mladých ľudí sú nerovnomerné a že zistené výzvy sú v súčasnosti naďalej relevantné; vyzýva Komisiu, aby prijala rozhodnutia v súlade s riadnym legislatívnym postupom zamerané na členské štáty, ktorých miera nezamestnanosti mladých ľudí a osôb NEET je vyššia ako priemer EÚ;
°
°	°
29.	poveruje svoju predsedníčku, aby postúpila toto uznesenie Rade a Komisii.




<PathFdR>PR\1338336EN.docx</PathFdR>		PE<NoPE>785.214</NoPE><Version>v01-00</Version>
SK	United in diversity	SK
[bookmark: _Toc224219884]PRÍLOHA: VYHLÁSENIE O POSKYTNUTÝCH INFORMÁCIÁCH
<FootprintIntro>V súlade s článkom 8 prílohy I k rokovaciemu poriadku spravodajca vyhlasuje, že do svojej správy zahrnul informácie k záležitostiam týkajúcim sa predmetu spisu, ktoré mu počas prípravy návrhu správy poskytli títo zástupcovia záujmových skupín, na ktorých sa vzťahuje medziinštitucionálna dohoda o povinnom registri transparentnosti[footnoteRef:10], alebo títo zástupcovia verejných orgánov tretích krajín vrátane ich diplomatických misií a veľvyslanectiev: [10:  Medziinštitucionálna dohoda z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti (Ú. v. EÚ L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Zástupcovia záujmových skupín, na ktorých sa vzťahuje medziinštitucionálna dohoda o povinnom registri transparentnosti

	European Youth Forum

	Youth Guarantee coordinator in Bulgaria

	Fundación Secretariado Gitano

	European Commission (DG EMPL)

	European Commission (DG EAC)

	Business Europe

	European Trade Union Confederation (ETUC)

	European Training Foundation

	Business Europe

	CEDEFOP

	Youth Guarantee coordinator in Czechia 

	Youth Guarantee coordinator in Romania

	Eurofound

	Office of the Youth Guarantee coordinator in France

	


Vypracovanie uvedeného zoznamu je vo výlučnej zodpovednosti spravodajcu.
[bookmark: FootprintPageRR]Ak sú v zozname uvedené mená, funkcie alebo mená a funkcie fyzických osôb, spravodajca vyhlasuje, že predložil dotknutým fyzickým osobám oznámenie Európskeho parlamentu o ochrane údajov č. 484 (https://www.europarl.europa.eu/data-protect/index.do), v ktorom sa stanovujú podmienky spracúvania ich osobných údajov a práva súvisiace s týmto spracúvaním.</FootprintIntro>
image1.png




